CELEX: 52014PC0295
Language: mt
Date: 2014-05-26
Title: Proposta għal DEĊIŻJONI TAL-KUNSILL dwar pożizzjoni li trid tittieħed mill-Unjoni Ewropea fi ħdan is-Sottokumitat dwar il-Miżuri Sanitarji u Fitosanitarji stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta’ Proċedura tiegħu

|
			
		
		
		52014PC0295
		
			Proposta għal DEĊIŻJONI TAL-KUNSILL dwar pożizzjoni li trid tittieħed mill-Unjoni Ewropea fi ħdan is-Sottokumitat dwar il-Miżuri Sanitarji u Fitosanitarji stabbilit mill-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta’ Proċedura tiegħu /* COM/2014/0295 final - 2014/0153 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Ftehim Kummerċjali bejn l-Unjoni Ewropea u
l-Istati Membri tagħha, minn naħa waħda, u l-Kolombja u l-Perù,
min-naħa l-oħra, ġie ffirmat fi Brussell
fis-26 ta’ Ġunju 2012, u ġie applikat b’mod provviżorju
mill-1 ta’ Marzu 2013 mal-Perù, u mill-1 ta’ Awwissu 2013, mal-Kolombja.
L-Artikolu 103 tal-Ftehim jistabbilixxi
Sottokumitat dwar il-Miżuri Sanitarji u Fitosanitarji (minn hawn’ il
quddiem imsejjaħ “is-Sottokumitat SPS”) li għandu jiżgura u
jimmonitorja l-implimentazzjoni tal-Kapitolu 5 tal-Ftehim Kummerċjali,
b’referenza għall-Miżuri Sanitarji u Fitosanitarji, u jqis kull
kwistjoni li tista’ taffettwa l-konformità mad-dispożizzjonijiet ta’ dan
il-Kapitolu. Is-Sottokumitat SPS għandu jadotta r-regoli ta’
proċedura tiegħu fl-ewwel laqgħa tiegħu.
L-abbozz tad-Deċiżjoni tal-Kunsill
mehmuż jikkostitwixxi l-proposta għal strument legali li japprova
l-pożizzjoni li trid ttieħed mill-Unjoni Ewropea fis-Sottokumitat
SPS, biex tadotta r-Regoli ta’ Proċedura tiegħu.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI
Ir-Regoli ta’ Proċedura
għas-Sottokumitat SPS kienu ġew diskussi qabel mal-Kolombja u l-Perù
u kienu s-suġġett ta’ ftehim preliminari fil-qafas tal-preparazzjoni
tal-ewwel Sottokumitat SPS għall-implimentazzjoni tal-Ftehim. Dawn
ir-Regoli ta’ Proċedura issa għandhom jitressqu
għall-proċeduri interni tal-Partijiet għall-ftehim finali.
3.           L-ELEMENTI LEGALI
TAL-PROPOSTA
Wara li kkunsidrat it-Trattat dwar il-Funzjonament
tal-Unjoni Ewropea, u b’mod partikolari l-Artikolu 218(9) tiegħu,
il-Kummissjoni qed tressaq proposta lill-Kunsill għal deċiżjoni
li tistabbilixxi l-pożizzjoni li trid tiġi adottata f’isem l-Unjoni
fis-Sottokumitat SPS stabbilit b’dan il-Ftehim ta' Kummerċ.
2014/0153 (NLE)
Proposta għal
DEĊIŻJONI TAL-KUNSILL
dwar pożizzjoni li trid tittieħed
mill-Unjoni Ewropea fi ħdan is-Sottokumitat dwar il-Miżuri Sanitarji
u Fitosanitarji stabbilit mill-Ftehim Kummerċjali bejn l-Unjoni Ewropea u
l-Istati Membri tagħha, minn naħa waħda, u l-Kolombja u l-Perù,
min-naħa l-oħra, fir-rigward tal-adozzjoni tar-Regoli ta’
Proċedura tiegħu
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 218(9)
tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fid-19 ta' Jannar 2009,
il-Kunsill awtorizza l-Kummissjoni biex tinnegozja ftehim Kummerċjali
multipartit f'isem l-Unjoni Ewropea u l-Istati Membri tagħha
mal-pajjiżi Membri tal-Komunità Andina.
(2)       Dawn in-negozjati ġew
konklużi u l-Ftehim Kummerċjali bejn l-Unjoni Ewropea u l-Istati
Membri tagħha, min-naħa waħda, u l-Kolombja u l-Perù,
min-naħa l-oħra, ġie ffirmat fit-26 ta’ Ġunju 2012. 
(3)       Skont l-Artikolu 330(3),
il-Ftehim Kummerċjali ġie applikat b’mod provviżorju mal-Perù
mill-1 ta' Marzu 2013 u mal-Kolombja
mill-1 ta' Awwissu 2013, suġġett
għall-konklużjoni tiegħu f'data iktar 'il quddiem.
(4)       L-Artikolu 103 tal-Ftehim
jistabbilixxi Sottokumitat dwar il-Miżuri Sanitarji u Fitosanitarji (minn
hawn’ il quddiem imsejjaħ “is-Sottokumitat SPS”) li għandu
jiżgura u jimmonitorja l-implimentazzjoni tal-Kapitolu 5 tal-Ftehim
Kummerċjali, b’referenza għall-Miżuri Sanitarji u Fitosanitarji,
u jqis kull kwistjoni li tista’ taffettwa l-konformità mad-dispożizzjonijiet
ta’ dan il-Kapitolu. Is-Sottokumitat SPS għandu jadotta r-regoli ta’
proċedura tiegħu fl-ewwel laqgħa tiegħu.
(5)       L-Unjoni għandha
tiddetermina l-pożizzjoni li trid tittieħed fir-rigward tal-adozzjoni
tar-Regoli ta’ Proċedura tas-Sottokumitat SPS, 
ADOTTA DIN ID-DEĊIŻJONI: 
Artikolu 1
Il-pożizzjoni li trid tittieħed
mill-Unjoni Ewropea fis-Sottokumitat dwar il-Miżuri Sanitarji u
Fitosanitarji (“is-Sottokumitat SPS”), stabbilit mill-Ftehim Kummerċjali
bejn l-Unjoni Ewropea u l-Istati Membri tagħha, minn naħa waħda,
u l-Kolombja u l-Perù, min-naħa l-oħra, fir-rigward tal-adozzjoni
tar-Regoli ta’ Proċedura tas-Sottokumitat SPS, għandha tkun
ibbażata fuq l-abbozz ta’ Deċiżjoni tas-Sottokumitat SPS UE-Kolombja-Perù
anness ma’ din id-Deċiżjoni tal-Kunsill. 
Tibdiliet minuri fl-abbozz
tad-Deċiżjoni jistgħu jiġu maqbula mir-rappreżentanti
tal-Unjoni fis-Sottokumitat SPS, mingħajr deċiżjoni ulterjuri
tal-Kunsill. 
Artikolu 2
Wara l-adozzjoni tagħha,
id-Deċiżjoni tas-Sottokumitat UE-Kolombja-Perù għandha tiġi
ppubblikata f’Il-Ġurnal Uffiċjali tal-Unjoni Ewropea. 
Artikolu 3
Din id-Deċiżjoni għandha
tidħol fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
ANNESS
ID-DEĊIŻJONI Nru [...] TAS-SOTTOKUMITAT
UE-KOLOMBJA-PERÙ DWAR IL-MIŻURI SANITARJI U FITOSANITARJI
ta’ […]
dwar l-adozzjoni tar-Regoli ta’ Proċedura
tas-Sottokumitat dwar il-Miżuri Sanitarji u Fitosanitarji msemmija
fl-Artikolu 103 tal-Ftehim Kummerċjali bejn l-Unjoni Ewropea u l-Istati
Membri tagħha, minn naħa waħda, u l-Kolombja u l-Perù,
min-naħa l-oħra
IS-SOTTOKUMITAT
DWAR IL-MIŻURI SANITARJI U FITOSANITARJI,
Wara li kkunsidra l-Ftehim Kummerċjali
bejn l-Unjoni Ewropea u l-Istati Membri tagħha, minn naħa waħda,
u l-Kolombja u l-Perù, min-naħa l-oħra, iffirmat fi Brussell
fis-26 ta’ Ġunju 2012, u b’mod partikolari
l-Artikolu 103 tiegħu,
Billi:
(1)          Is-Sottokumitat dwar il-Miżuri
Sanitarji u Fitosanitarji (“is-Sottokumitat MSF”) għandu jadotta r-regoli
ta’ proċedura fl-ewwel laqgħa tiegħu.
(2)          Is-Sottokumitat MSF għandu
jiżgura u jimmonitorja l-implimentazzjoni tal-Kapitolu 5 tal-Ftehim
Kummerċjali, b’referenza għall-Miżuri Sanitarji u Fitosanitarji,
u jqis kull kwistjoni li tista’ taffettwa l-konformità
mad-dispożizzjonijiet ta’ dan il-Kapitolu. 
ADOTTA DIN ID-DEĊIŻJONI:
1.           Ir-regoli ta’ proċedura
tas-Sottokumitat MSF huma adottati kif stipulat fl-Anness ta' din
id-Deċiżjoni. 
2.           Din id-Deċiżjoni
tidħol fis-seħħ fi …
Magħmul fi …            nhar
il-…
L-Anness
tad-Deċiżjoni Nru [...] tas-Sottokumitat UE-Kolombja-Perù dwar
il-Miżuri Sanitarji u Fitosanitajri
REGOLI TA' PROĊEDURA TAS-SOTTOKUMITAT DWAR
IL-MIŻURI SANITARJI U FITOSANITARJI STABBILITI FIL-KAPITOLU 5 TAL-FTEHIM
KUMMERĊJALI BEJN L-UNJONI EWROPEA U L-ISTATI MEMBRI TAGĦHA, MINN
NAĦA WAĦDA, U L-KOLOMBJA U L-PERÙ, MIN-NAĦA L-OĦRA
Artikolu 1
Kompożizzjoni u Presidenza
1.           Is-Sottokumitat dwar il-Miżuri
Sanitarji u Fitosanitarji (minn hawn’ il quddiem imsejjaħ “is-Sottokumitat
MSF”) li huwa stabbilit skont l-Artikolu 103 tal-Ftehim Kummerċjali
bejn l-Unjoni Ewropea u l-Istati Membri tagħha, minn naħa waħda,
u l-Kolombja u l-Perù, min-naħa l-oħra, għandu jwettaq
id-dmirijiet tiegħu kif ipprovdut fl-Artikolu 103 tal-Ftehim
Kummerċjali u għandu r-responsabbiltà li jiżgura u jimmonitorja
l-implimentazzjoni tal-Kapitolu 5 dwar il-Miżuri Sanitarji u
Fitosanitarji.
2.           Kif stipulat fl-Artikolu 103.2
tal-Ftehim ta' Kummerċ, is-Sottokumitat MSF għandu jkun magħmul
mir-rappreżentanti appuntati minn kull Parti bir-responsabbiltajiet
għal kwistjonijiet sanitarji u fitosanitarji.
3.           Is-Sottokumitat MSF li għandu
jiġi ppresedut, fuq bażi ta’ rotazzjoni, għal perjodu ta’ sena
minn uffiċjal għoli tal-Kummissjoni Ewropea, f’isem l-Unjoni Ewropea
u l-Istati Membri tagħha, u minn uffiċjal għoli tal-Gvern
Kolombjan, jew minn uffiċjal għoli tal-Gvern Peruvjan. L-ewwel
perjodu ta' presidenza għandu jibda fid-data tal-ewwel laqgħa
tal-Kumitat Kummerċjali u jispiċċa fil-31 ta' Diċembru
tal-istess sena. Is-Sottokumitat MSF għandu jkun ippresdut mill-Parti li
jkollha l-presidenza tal-Kumitat Kummerċjali.
4.           Is-Sottokumitat MSF jista’ jiltaqa’
f’sessjonijiet fejn biss il-parti tal-UE u Pajjiż Andin firmatarju
wieħed jipparteċipa, dwar kwistjonijiet li jirrigwardaw
esklużivament ir-relazzjoni bilaterali tagħhom. Dawn is-sessjonijiet
għandhom ikunu preseduti flimkien miż-żewġ Partijiet.
Il-Pajjiżi Andini firmatarji l-oħra jistgħu jipparteċipaw
f’dawn is-sessjonijiet soġġett għall-ftehim minn qabel
tal-Partijiet kollha kkonċernati. 
5.           Ir-referenza għall-Partijiet
f'dawn ir-Regoli ta' Proċedura hija skont id-definizzjoni stipulata
fl-Artikolu 6 tal-Ftehim.
Artikolu 2
Laqgħat
1.           Is-Sottokumitat MSF għandu
jiltaqa’ darba fis-sena jew jlaqqa' sessjonijiet speċjali fuq talba ta’ xi
Parti, kif stipulat fl-Artikolu 103.2 tal-Ftehim. Il-laqgħat
jinżammu fuq sistema ta’ rotazzjoni, f’Bogotà, fi Brussell u f'Lima,
sakemm il-Partijiet ma jaqblux mod ieħor.
2.           Kull laqgħa tas-Sottokumitat
MSF għandha titlaqqa’ mill-Parti li għandha l-Presidenza f'data u
f’post maqbul mill-Partijiet.
3.           Is-Sottokumitat MSF jista’ jiltaqa’
wkoll permezz ta’ konferenza vidjo u awdjo.
Artikolu 3
Delegazzjonijiet
Qabel kull laqgħa,
il-Partijiet għandhom jiġu informati bil-kompożizzjoni
intiża tad-delegazzjonijiet li jkunu se jattendu l-laqgħa.
Artikolu 4
Osservaturi
Is-Sottokumitat MSF jista'
jiddeċiedi li jistieden osservaturi fuq bażi ad hoc.
Artikolu 5
Korrispondenza
1.           Id-dokumenti tas-Sottokumitat MSF
previsti fl-Artikoli 6, 7 u 8 ta’ dawn ir-Regoli ta’ Proċedura
għandhom jintbagħtu lill-Presidenti tas-Sottokumitat MSF u
lis-Segretarjat tal-Kumitat Kummerċjali. 
2.           Għal kwistjonijiet li
jirrelataw esklussivament ma' relazzjoni bilaterali bejn l-UE u Pajjiż
Andin firmatarju wieħed, il-korrispondenza ssir bejn dawn
iż-żewġ Partijiet, filwaqt li l-pajjiżi Andini firmatarji
l-oħra jinżammu informati bis-sħiħ, kif xieraq.
Artikolu 6
Aġenda għal-Laqgħat
1.           Għandha titħejja
aġenda provviżorja għal kull laqgħa b'mod konġunt mill-Partijiet.
Din tintbagħat, flimkien mad-dokumenti rilevanti, lill-Partijiet kollha
mhux aktar tard minn 14-il jum qabel il-bidu tal-laqgħa.
2.           L-aġenda għandha tkun
adottata mis-Sottokumitat MSF fil-bidu ta’ kull laqgħa. Punti barra dawk
li jidhru fl-aġenda provviżorja jistgħu jiddaħħlu
fl-aġenda jekk il-Partijiet jaqblu li jsir hekk. 
3.           Il-President tas-Sottokumitat MSF
jista', bi ftehim mal-Partijiet l-oħra, jistieden lill-esperti biex
jattendu l-laqgħat tiegħu biex jipprovdu informazzjoni fuq
suġġetti speċifiċi. 
Artikolu 7
Minuti
1.           Għandu jitħejja abbozz
tal-minuti ta’ kull laqgħa b’mod konġunt miż-żewġ
Partijiet. L-ewwel abbozz jitħejja mill-Parti li taġixxi bħala
President fi żmien wieħed u għoxrin jum wara l-għeluq
tal-laqgħa.
2.           Il-minuti, bħala regola
ġenerali, jagħtu fil-qosor kull punt fl-aġenda, u
jispeċifikaw fejn hu applikabbli: 
(a)     id-dokumenti ppreżentati
lill-Kumitat tal-Kummerċ;
(b)     kull dikjarazzjoni li membru tal-Kumitat
tal-Kummerċ jitlob li tiddaħħal; u 
(c)     id-deċiżjonijiet meħuda,
ir-rakkomandazzjonijiet magħmula, l-istqarrijiet mifthiema u
l-konklużjonijiet adottati dwar punti speċifiċi. 
3.           Il-minuti għandhom jinkludu
wkoll lista tal-parteċipanti f’laqgħa tas-Sottokumitat tal-SPS.
4.           Il-minuti jiġu approvati
bil-miktub mill-Partijiet fi żmien xahrejn mid-data tal-laqgħa.
Ladarba approvati, kopji għandu jiġi ffirmat mill-President u
l-kontropartijiet tiegħu/tagħha ta’ partijiet oħra. Kull Parti
għandha tirċievi kopja oriġinali ta’ dawn id-dokumenti awtentiċi.
Għandhom jintbagħtu kopji tal-minuti ffirmati lill-membri tal-Kumitat
Kummerċjali.
Artikolu 8
Pjan ta' Azzjoni
1.           Is-Sottokumitat MSF għandu
jadotta pjan ta’ azzjoni li jirrifletti l-azzjonijiet miftiehma mill-Partijiet
waqt il-laqgħa.
2.           L-implimentazzjoni mill-Partijiet tal-pjan
ta’ azzjoni tkun riveduta mis-Sottokumitat MSF waqt il-laqgħa tiegħu
li jmiss.
Artikolu 9
Lingwi
1.           Il-lingwi uffiċjali
tas-Sottokumitat MSF ikunu l-lingwi uffiċjali tal-Partijiet.
2.           Sakemm ma jiġix deċiż
mod ieħor, is-Sottokumitat MSF għandu normalment jibbaża
d-deliberazzjonijiet tiegħu fuq dokumentazzjoni u proposti mħejjija
fil-lingwi msemmija fil-paragrafu 1.
Artikolu 10
Pubbliċità u Kunfidenzjalità
1.           Sakemm ma jiġix deċiż
mod ieħor, il-laqgħat tas-Sottokumitat MSF ma għandhomx ikunu
pubbliċi. 
2.           Meta Parti tressaq informazzjoni
meqjusa bħala kunfidenzjali skont il-liġijiet u r-regolamenti
tagħha quddiem is-Sottokumitat MSF, kumitati speċjalizzati, gruppi
ta’ ħidma jew xi organi oħra, il-Partijiet l-oħra jittrattaw dik
l-informazzjoni bħala kunfidenzjali skont ir-regoli deskritti
fl-Artikolu 290.2 tal-Ftehim.
Artikolu 11
Spejjeż
1.           Kull Parti għandha tieħu
ħsieb kwalunkwe spejjeż li ġġarrab bħala riżultat
tal-parteċipazzjoni fil-laqgħat tas-Sottokumitat MSF kemm fir-rigward
tal-ispejjeż tal-istaff, tal-ivvjaġġar u tal-għajxien kif
ukoll fir-rigward tal-ispejjeż tal-posta u tat-telekomunikazzjonijiet. 
2.           L-ispejjeż marbuta
mal-organizzazzjoni tal-laqgħat u mar-riproduzzjoni tad-dokumenti,
għandhom jitħallsu mill-Parti li tkun qed tospita l-laqgħa. 
3.           L-ispejjeż marbuta
mal-interpretazzjoni fil-laqgħat u mat-traduzzjoni ta' dokumenti
għall-Ispanjol jew mill-Ispanjol u għall-Ingliż jew
mill-Ingliż jitħallsu mill-Parti li tkun qed tospita l-laqgħa.
Interpretazzjoni u traduzzjoni għal-lingwi l-oħra jew mil-lingwi
l-oħra jitħallsu mill-Parti li titlobhom. 
Artikolu 12
Emenda tar-Regoli ta’ Proċedura
Dawn
ir-Regoli ta’ Proċedura, kif ukoll kwalunkwe emenda sussegwenti,
għandhom ikunu adottati mis-Sottokumitat MSF kif previst
fl-Artikolu 103.2 tal-Ftehim.